དེ་རྗེས་རོགས་ཚོགས་ཀྱི་ཚོགས་གཙོ་ལྕམ་སྐུ་མཆོག་གིས་ལས་རིམ་གཙོ་སྐྱོང་བའི་ངོ་བོའི་ཐོག་ནས་མཛད་རིམ་ངོ་སྤྲོད་ཞུ་སྐབས།སུ་ཝི་ཌེན་ཁུལ་དུ་ཐོག་མར་བོད་པའི་སློབ་ཕྲུག་གྲངས་༡༢བླངས་ནས་ཁུལ་དེར་ཤེས་ཡོན་གྱི་གོ་སྐབས་གནང་བ་དང་།དེ་རྗེས་༡༩༦༤ལོར་བོད་པའི་བུད་མེད་༣༢རྒྱ་གར་ནས་བསླངས་རྗེས་སྨན་ཞབས་པ་དང་སློབ་སྦྱོང་ཆེད་བླངས་རྗེས་བོད་མི་དེ་དག་སློབ་མཐོན་ཟིན་མཚམས་རྒྱ་གར་ནང་ཕྱིར་ལོག་གནང་ཡོད་སྐོར་དང་།དུས་སྐབས་དེ་ནས་བཟུང་ད་བར་ལོ་ངོ་ལྔ་བཅུ་ང་བཞི་ཙམ་རིང་བོད་མི་དང་རོགས་ཚོགས་དབར་སློབ་ཡོན་དང་།ཁེ་གཉེར་ཚོང་ལས་སོགས་ལས་རིགས་སྣ་མང་ཐོག་འབྲེལ་བ་བྱུང་སྐོར་སྙན་སེང་ཞུས།དེ་རྗེས་༸གོང་ས་༸སྐྱབས་མགོན་ཆེན་པོ་མཆོག་གིས་བཀའ་སློབ་སྩལ་དོན།རོགས་ཚོགས་དང་བོད་མིའི་དབར་གྱི་འབྲེལ་བ་ནི་ཡུན་རིང་མཛའ་བརྩེ་ལྡན་ཞིང་གཉིས་སྨན་གྱི་འབྲེལ་བ་ཞིག་ཡིན།